# Οδηγός: Χρησιμοποιώντας το wxMaxima

Σε αυτόν τον οδηγό θα μάθετε πώς να χειρίζεστε το wxMaxima, ένα 
multi-platform γραφικό περιβάλλον για το υπολογιστικό σύστημα άλγεβρας 
Maxima. Το wxMaxima κάνει τη χρήση του Maxima πολύ πιο απλή σε σχέση
με τη χρήση μέσω περιβάλλοντος εντολών, αλλά μόνο αν γνωρίζετε τα
κατατόπια του wxMaxima. 

## Έγγραφα του wxMaxima

Αντίθετα με το Maxima σε περιβάλλον εντολών, το οποίο δουλεύει με έναν
απλό τρόπο εισόδου-εξόδου, το wxMaxima εισάγει την έννοια ενός ζωντανού
μαθηματικού εγγράφου, στο οποίο μπορεί κανείς να αναμείξει κείμενο,
υπολογισμούς και διαγράμματα.

Κάθε έγγραφο του wxMaxima αποτελείται από ένα πλήθος "κελιών". Τα κελιά
είναι η βασική δομική μονάδα ενός εγγράφου του wxMaxima. Κάθε κελί έχει
μια αγκύλη στο αριστερό μέρος του εγγράφου, η οποία δείχνει πού αρχίζει 
και πού τελειώνει. Υπάρχουν διαφόρων ειδών κελιά. Το πρώτο κελί σε αυτό
το έγγραφο είναι ένα "κελί τίτλου", το δεύτερο είναι ένα "κελί κειμένου",
το τρίτο είναι ένα "κελί ενότητας" κτλ. Υπάρχει επίσης το πιο σημαντικό
είδος κελιού: το "κελί εισόδου". Το παρακάτω κελί είναι ένα παράδειγμα
κελιού εισόδου.

/* Αυτό είναι ένα κελί εισόδου - φιλοξενεί κώδικα του Maxima
και μπορεί να υπολογιστεί πατώντας SHIFT-ENTER. Πριν το wxMaxima
στείλει κώδικα στο Maxima, ελέγχει εάν το περιεχόμενο ενός
κελιού εισόδου τελειώνει με ένα ';' ή ένα '$' - εάν όχι,
το wxMaxima προσθέτει ένα ';' στο τέλος. Το Maxima απαιτεί
οι γραμμές να τελειώνουν με ένα ';' ή ένα '$'.

Οποιαδήποτε έξοδο λάβει το wxMaxima από το Maxima θα προστεθεί
στο τμήμα εξόδου του κελιού εισόδου. Δοκιμάστε να κάνετε κλικ
σε αυτό το κελί και να πατήσετε SHIFT-ENTER. */

/* Παράδειγμα κώδικα Maxima: */

print("Hello, world!")$
integrate(x^2, x);

Η επεξεργασία των κελιών είναι εύκολη υπόθεση - για να τροποποιήσετε το
περιεχόμενο ενός κελιού, κάντε κλικ σε αυτό. Ένας κέρσορας πρέπει να
εμφανιστεί και η αριστερή αγκύλη του κελιού πρέπει να γίνει κόκκινη,
σε ένδειξη ότι το κελί τροποποιείται.

Σημειώστε ωστόσο ότι μόλις μετακινήσετε τον κέρσορα μετά την αρχή, μια
οριζόντια γραμμή εμφανίζεται ανάμεσα στα κελιά. Φανταστείτε αυτή τη
γραμμή σαν ένα οριζόντιο κέρσορα. Πατώντας οποιοδήποτε πλήκτρο θα
προστεθεί ένα νέο κελί εισόδου, ενώ πατώντας SHIFT-πάνω/κάτω θα
επιλεχθούν κελιά σε αυτή την κατεύθυνση. Η ενεργοποίηση του οριζόντιου
κέρσορα είναι επίσης εφικτή κάνοντας κλικ ανάμεσα στα κελιά. Μπορείτε
να επιλέξετε κελιά κάνοντας κλικ και τραβώντας.

Όταν έχετε επιλέξει κάποια κελιά, πατώντας το backspace ή το delete
μπορείτε να τα διαγράψετε. Μπορείτε επίσης να κόψετε, να αντιγράψετε
και να επικολλήσετε κελιά χρησιμοποιώντας τις εντολές από το μενού
Edit (Επεξεργασία). Δοκιμάστε να διαγράψετε, να αντιγράψετε και να
επικολλήσετε κελιά σε αυτό το έγγραφο.

Όταν ο οριζόντιος κέρσορας είναι ενεργός, η πληκτρολόγηση θα οδηγήσει σε
ένα νέο κελί εισόδου. Εάν θέλετε να εισάγετε ένα κελί κάποιου άλλου τύπου,
πηγαίνεται στο μενού Cell (Κελί) ή χρησιμοποιήστε την αντίστοιχη συντόμευση
από το πληκτρολόγιο.

Μερικές φορές, μια εντολή του Maxima μπορεί να οδηγήσει σε μια πολύ
εκτενή έξοδο. Υπολογίστε το παρακάτω κελί εισόδου (κάντε κλικ σε αυτό
και πατήστε SHIFT-ENTER).

expand( (a+b)^40 );

Μπορείτε να αποκρύψετε την έξοδο κάνοντας κλικ στο κενό τριγωνάκι στην
κορυφή της αγκύλης του κελιού εισόδου παραπάνω. Η έξοδος μπορεί να
εμφανιστεί ξανά κάνοντας και πάλι κλικ στο τριγωνάκι. Ένα γεμάτο τρίγωνο
υποδηλώνει ότι η έξοδος του κελιού είναι κρυμμένη.

Όταν είστε ικανοποιημένος με το έγγραφο που έχετε δημιουργήσει, αποθηκεύστε
το χρησιμοποιώντας τη συντόμευση Ctrl-S ή από το μενού File->Save
(Αρχείο->Αποθήκευση). Σημειώστε ότι τα τμήματα εξόδου των κελιών δεν
θα αποθηκευτούν. Όταν ανοίξετε το έγγραφό σας μπορείτε να υπολογίσετε
όλα τα κελιά από το μενού Cell->Evaluate all cells (Κελί->Υπολογισμός όλων 
των κελιών) ή με την αντίστοιχη συντόμευση πληκτρολογίου.

Σημείωση στην ελληνική μετάφραση: Εάν χρησιμοποιείτε ελληνικούς χαρακτήρες
στο έγγραφό σας, τότε θα πρέπει να επιλέξετε ως τύπο αρχείου 'wxmx' κατά
την αποθήκευση, διαφορετικά ενδέχετε να αντιμετωπίσετε προβλήματα κωδικοποίησης,
ίσως σε άλλο λειτουργικό σύστημα από αυτό στο οποίο δημιουργήσατε το αρχείο.

## Βοηθητικά παράθυρα του wxMaxima

Ορισμένες συνηθισμένες εντολές του Maxima είναι διαθέσιμες μέσω των
μενού Maxima, Equations (Εξισώσεις), Algebra, Calculus (Μαθηματική Ανάλυση),
Simplify (Απλοποίηση), Plot (Γράφημα) και Numeric (Αριθμητικοί Υπολογισμοί).
Όλες οι επιλογές των μενού που τελειώνουν με '...' ανοίγουν ένα παράθυρο,
ώστε να σας βοηθήσουν να σχηματίσετε την κατάλληλη εντολή. Η εντολή που
θα προκύψει θα εισαχθεί στη θέση του οριζόντιου κέρσορα ή κάτω από το
τρέχον ενεργό κελί. Η εντολή επίσης θα εκτελεστεί.

Μια προαιρετική παλέτα κουμπιών στο κάτω μέρος του παραθύρου του wxMaxima
λειτουργεί με αντίστοιχο τρόπο. Η παλέτα μπορεί να ρυθμιστεί από τις επιλογές
(Preferences). Σημειώστε επίσης ότι εάν έχετε επιλέξει κάτι πριν χρησιμοποιήσετε
μια εντολή από την παλέτα ή τα μενού, αυτό θα χρησιμοποιηθεί ως
το κύριο (ή το μόνο) όρισμα της εντολής. Η επιλογή μιας προηγούμενης εξόδου
ή μέρους μιας εισόδου θα λειτουργήσει με παρόμοιο τρόπο.

Εξοικειωθείτε και πειραματιστείτε με τις εντολές που είναι διαθέσιμες στα
μενού για να έχετε μια αίσθηση για τις δυνατότητες. Πιθανόν επίσης να θέλετε
να μάθετε νέες συναρτήσεις του Maxima που δεν γνωρίζατε πριν.

kill(all);